b'\n_START_ARTICLE_\nVictoria Ocampo\n_START_PARAGRAPH_\nVictoria Ocampo (7. huhtikuuta 1890 Buenos Aires \xe2\x80\x93 27. tammikuuta 1979) oli argentiinalainen kirjailija ja kustantaja, h\xc3\xa4n perusti my\xc3\xb6s argentiinalaisen kulttuurilehden SUR._NEWLINE_H\xc3\xa4n oli ranskalaisen, natsismistakin syytetyn kirjailijan Pierre Drieu La Rochellen rakastajatar vuosina 1929\xe2\x80\x931931, ja sittemmin he olivat hyvi\xc3\xa4 yst\xc3\xa4vi\xc3\xa4. Juuri h\xc3\xa4nelle Drieu kirjoitti viimeisen kirjeens\xc3\xa4 ennen itsemurhaa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nVictoria Ocampo oli vanhin perheen kuudesta lapsesta. Perhe kuului varakkaaseen buenosairesilaiseen yl\xc3\xa4luokkaan. Lasten kasvatuksesta vastasivat ranskan- ja englanninkieliset kotiopettajat. T\xc3\xa4m\xc3\xa4 mahdollisti lapsille laajan perehtymisen vieraskielisiin kulttuureihin. Jo hyvin nuorena h\xc3\xa4n avioitui omaan ymp\xc3\xa4rist\xc3\xb6\xc3\xb6ns\xc3\xa4 kuuluvan nuorukaisen kanssa, mutta t\xc3\xa4m\xc3\xa4 avioliitto ep\xc3\xa4onnistui t\xc3\xa4ysin._NEWLINE_Perhe matkusti Eurooppaan, josta tuli h\xc3\xa4nen toinen kotinsa. T\xc3\xa4\xc3\xa4ll\xc3\xa4 h\xc3\xa4n yst\xc3\xa4vystyi useiden aikakauden intellektuellien kanssa, joukossa olivat Rabindranath Tagore (1861\xe2\x80\x931941), Jules Supervielle (1884\xe2\x80\x931960), Jorge Luis Borges (1899\xe2\x80\x931986) ja Hermann von Keyserling (1880\xe2\x80\x931946). H\xc3\xa4n tutustui my\xc3\xb6s Pierre Drieu La Rochelleen (1893\xe2\x80\x931945) Pariisissa vuonna  1929, ja yhdess\xc3\xa4 he matkustelivat Lontoossa ja Berliiniss\xc3\xa4. Vuonna 1931 Ocampo palasi Argentiinaan ja perusti aikakauslehden SUR, jossa h\xc3\xa4n julkaisi tekstej\xc3\xa4 Borgesilta, Henri Michaux\'lta (1899\xe2\x80\x931984), Andr\xc3\xa9 Malraux\'lta (1901\xe2\x80\x931976) ja Martin Heideggerilt\xc3\xa4 (1889\xe2\x80\x931976). H\xc3\xa4n ei kuitenkaan julkaissut Drieun tekstej\xc3\xa4 vaan sanoi t\xc3\xa4lle: "Tu es Pierre et sur cette pierre je ne b\xc3\xa2tirai pas mon \xc3\xa9glise", mutta he j\xc3\xa4iv\xc3\xa4t silti ikuisiksi yst\xc3\xa4viksi._NEWLINE_Drieu La Rochellen j\xc3\xa4lkeen h\xc3\xa4nell\xc3\xa4 oli rakastajana Roger Caillois (1913\xe2\x80\x931978). Kuitenkin my\xc3\xb6s Drieu matkusti Argentiinaan, jossa h\xc3\xa4nest\xc3\xa4 tuli Victorian nuoremman sisaren Angelican rakastaja. Kun Drieu teki itsemurhan Ranskan vapautuksen aikana vuonna 1945, h\xc3\xa4n kirjoitti j\xc3\xa4\xc3\xa4hyv\xc3\xa4iskirjeens\xc3\xa4 Victorialle: "Tu ne sais pas comme est bien ma mort, par une nuit superbe, ma fen\xc3\xaatre grande ouverte sur Paris".'